Folketing
2006-10-26

Det hænger fint sammen, men først er jeg nødt til endnu en gang at rette fru Line Barfod her fra Folketingets talerstol. Der er ikke tale om nedskæringer i den kommunale økonomi, hverken til børnepasning eller ældrepleje osv., og det ved fru Line Barfod udmærket godt. Der har aldrig før været så mange penge til rådighed i den kommunale sektor, som der er lige præcis i år, og der bliver flere næste år, så der er intet nyt under solen i den sammenhæng. Her er der ikke tale om skattelettelser. Der er tale om, at man følger en erklæret politisk linje i regeringsgrundlaget om, at i takt med sænkning af de direkte tilskud til landbruget sænkes jordskatterne tilsvarende. Derfor er der heller ikke noget nyt under solen her, og det har i øvrigt overhovedet ingen sammenhæng med den påstand, som vi skal høre gang på gang fra fru Line Barfod, og som i øvrigt er lige forkert, uanset hvor tit den siges, nemlig at der er tale om nedskæringer. Fru Line Barfod ved udmærket, at det er der ikke. (Kort bemærkning).